Балъкъ Iуфэ щызэхохьэ
Иджыблагъэ Малкэ къуажэм щекIуэкIащ «Динамо» зэгухьэныгъэм къызэригъэпэщауэ 2001 — 2003 гъэхэм къалъхуа ныбжьыщIэхэм алыдж-урым бэнэкIэмкIэ я республикэпсо зэхьэзэхуэ зэIуха.
Спортым и махуэшхуэр къыщызэIуахым хэтащ КъБР-м спортымкIэ и министр Хъущт Аслъэнбэч, Дзэлыкъуэ щIыналъэм и Iэтащхьэм и къуэдзэ Дохъушокъуэ Исмэхьил, «Динамо» спорт зэгухьэныгъэм Къэбэрдей-Балъкъэрым щиIэ и къудамэм и унафэщIым и къуэдзэ Джэданэ Залым сымэ, нэгъуэщIхэри.
Зэхьэзэхуэм кърихьэлIа дэтхэнэ спортсменми и Iэр иубыда нэужь, абыхэм псалъэ гуапэкIэ захуигъэзащ Олимп чемпион Хъущт Аслъэнбэч.
— Сынывохъуэхъу иджырей зэхьэзэхуэм фыхэтыну Iэмал къызэрыфхукъуэкIам папщIэ. ЗэIущIэ дахэ, удэзыхьэх къэвгъэлъэгъуэну си гуапэщ. Ди республикэм и мызакъуэу, Урысей Федерацэм, Европэм, дуней псом, Олимп джэгухэм я нэхъ лъагапIэ инхэр къызэвнэкIыну си гуапэщ, ныбжьэгъухэ! — жиIащ абы.
Малкэ дэт спорт комплексым и алэрыбгъум щызэпэщIэтащ я хьэлъагъ елъытауэ гуп 15-у гуэша, Къэбэрдей-Балъкъэр, Къалмыкъ, Къэрэшей-Шэрджэс республикэхэм, Ставрополь крайм къикIа бэнакIуэ 300-м щIигъу. Щыбэна хьэлъагъхэм япэ увыпIэхэр щаубыдащ Уэртэн Руслан (кг 24-рэ), Сокъур Атмир (кг 26-рэ), Къуныжь Хьэмидбий (кг 29-рэ), Джэрыджэ Атмир (кг 32-рэ), Сокъур Амир (кг 35-рэ), Къуэдз Алим (кг 38-рэ), МахуэлI Инал (кг 42-рэ), Лалаев Аюк (кг 46-рэ), Лукьяев Аслан (кг 50), МахуэлI Ислъам (кг 54-рэ), Мэшыкъуэ Азэмэт (кг 58-рэ), Шэру Азэмэт (кг 63-рэ), Хъуран Алий (кг 69-рэ), Чэрим Алим (кг 76-м нэблагъэ), Тау Хьэсэн (кг 76-м щIигъу) сымэ.
ЖЫЛАСЭ Замир.
